Att vandalu fuq l-arti ta' Banksy Tpinġija li hija ta' valur kbir għar-residenti tal-lokal Arti minn serje ta' tpinġija, bl-isem ta' ' Great British Spraycation ', ta' Banksy artist popolari li ħadd ma jaf l-identità tiegħu, qajjem furur fir-Renju Unit wara li ġiet ivvandalizzata. L-aħħar arti li għamel Banksy, li saret f' Lowestoft Suffolk, ftit jiem ilu kienet ta' ġurdien fuq deckchair jixrob cocktail . Huwa ikkonferma li kien responsabbli minn din it-tpenġija wara li xerred filmat tiegħu fuq instagram. F'dan l-istess filmat l-artist anonimu jidher jivjaġġa f'postijiet differenti f'karavan armat b' kaxxa mimlija bottijiet taż-żebgħa tal-isprej. L-ispirazzjoni ta' din is-serje kien il-poplu Ingliż stess li kawża tal-pandemija kien qiegħed igawdi l-vaganzi f'daru stess. Intant din it-tema kompliet tattira mijiet ta' persuni hekk kif diversi nies marru jfittxu dawn it-tpinġijiet madwar dik iż-żona partikolari tal-Ingliterra. Madankollu dan l-eċitament inbidel għal furur hekk kif il-Ħadd filgħodu l-poplu qam b' tpenġija mgħottija b'żebgħa bajda, bil-għan li 'titneħħa'. Richard Girling, resident tal-lokal tkellem mal-midja u saħaq li "hija tassew diżppuntanti tara xi ħaġa bħal din. Ilbieraħ filgħaxija, għall-ħabta ta' 18:30 morna nimxu bil-kelb ħdejn il-baħar u t-tpinġija kienet għadha hemm." Huwa kompla jispjega li, "jista' jagħti l-każ li l-att vandalu seta' seħħ fil-perjodu ta' ftit wara li għaddejna minn hemm aħna u ftit qabel nofsillejl, meta l-vandaliżmu ġie mxerred fuq il-midja soċjali." Temm jgħid li kmieni filgħodu ddeċidew li jmorru fis-sit u meta waslu kien diġa hemm persuni li pruvaw ineħħu ż-żebgħa. Fi stqarrija, il-kunsill ta' Suffolk saħqu, "ninsabu xxukkjati li xi ħadd iddeċieda li jaġixxi b'dan il-mod u li jkun daqstant egoist. Madankollu, qiegħdin nittamaw li jirnexxielna nirrestawraw l-arti u qiegħdin naħdmu ma' speċjalisti." Jgħidu ukoll li meta ġie kkonfermat li din kienet tpenġija ta' Banksy, "impjegajna numru ta' persuni tas-sigurtà fuq kull sit u fis-sit li sar il-vandaliżmu l-persuna responsabli li jipproteġiha rnexxielu jwaqqaw l-individwu u pprevjena milli jkompli jsirilha ħsarha. Filwaqt li ninsabu grati bl-għajnuna li offrew ir-residenti tal-lokali, li huma vera kburin bl-arti, nitlobuhom biex ma jippruvawx jirrestawrawha huma stess u jħallu f'idejn ir-restawraturi professjonali."